Rowers slaan toe op twee Limpopo-plase(Argieffoto: pixabay) Die polisie in Limpopo is op soek na gewapende rowers wat binne twee dae op twee plase aan die buitewyke van Polokwane toegeslaan het. Brig. Motlafela Mojapelo, polisiewoordvoerder, het gesê ŉ onbekende aantal rowers het Donderdag omstreeks 22:00 plaaswerkers met vuurwapens aangehou en van geld en selfone beroof. Die verdagtes het ŉ venster van een van die werkers se kamers waar twee kinders, onderskeidelik agt en 12 jaar oud, gelê en slaap het gebreek en het in die vertrek losgebrand. Albei kinders is gewond. “Hulle is daarna na die hoofhuis waar hulle die inwoners ook van geld en selfone beroof het,” het hy gesê. “Die verdagtes het van die toneel gevlug. Die polisie en nooddienste is ontbied en die twee kinders is na ŉ hospitaal geneem.” ŉ Dag tevore het ŉ bende rowers ook ŉ 68-jarige vrou op ŉ kleinhowe langs die N1 by Kareebosch buite Polokwane in haar huis oorrompel. Volgens Mojapelo het die groep rowers Donderdag omstreeks 22:00 toegeslaan. “Hulle het haar met ŉ mes gedreig en haar met kabels vasgevind. “Die verdagtes het die huis geplunder en die slagoffer van ŉ plasmatelevisie, gasbottel en stoof beroof. Hulle het daarna gevlug.” Mojapelo het gesê die slagoffer het haarself losgewikkel en die gemeenskapspolisiëringsforum laat weet, wat die polisie ontbied het. Genl.maj. Jan Scheepers, waarnemende polisiehoof in Limpopo, het opdrag gegee dat ŉ span polisielede saamgestel word om die verdagtes op te spoor. Niemand is nog in verband met die aanvalle aangekeer nie.